钦定古今图书集成/理学汇编/文学典/第108卷 > 徐𤊹〈熥〉
## 钦定古今图书集成/理学汇编/文学典/第108卷 > 徐𤊹〈熥〉

按《明外史郑善夫传》：“𤊹字兴公，闽县人。兄熥，万历间
举人。𤊹以布衣终。博闻多识，善草隶书，积书鳌峰书
舍至数万卷。”

按《列朝诗集》，熥字惟和，𤊹字惟起，又字兴公，闽县人，
永宁令㭿之子也。兄弟皆擅才名。惟和举万历戊子
乡荐，十馀年不第。风流吐纳，居然名士。其诗为张幼
子、王百谷所推许，有《幔亭集》，屠长卿序之。兴公博学
工文，善草隶书。万历间，与曹能始狎主闽中词盟，后
进皆称兴公诗派。嗜古学，家多藏书，著笔精《榕阴新
检》等书，以博洽称于时。崇祯己卯，偕其子访余山中，
约以暇日互搜所藏书，讨求放失，复尤遂初、叶与中
两家书目之旧，能始闻之，欣然愿与同事。遭时丧乱，
兴公、能始俱谢世，而余颓然一老，无志于斯文矣。兴
公之子延寿能读父书。林茂之云：“劫灰之后，兴公、鳌
峰藏书尚无恙也。”